RO Jurnalul Oficial al Uniunii Europene C 42/28

Avizul Comitetului Regiunilor privind eliberarea potențialului industriilor culturale și creative

2011/C 42/06

COMITETUL REGIUNILOR

— își exprimă satisfacția pentru lansarea de către Comisie, prin intermediul Cărții verzi „Eliberarea potențialului industriilor culturale și creative”, a unei dezbateri de anvergură europeană privitoare la condițiile necesare pentru a îmbunătăți mediul de creație și de inovare în Europa, cu scopul de a stimula potențialul industriilor culturale și creative, care contribuie la creșterea economică și crearea de locuri de muncă;

— se bucură să constate că rolul pe care îl joacă industriile culturale și creative în sprijinirea creativității și inovării primește o recunoaștere tot mai largă la nivel european;

— reamintește că, în majoritatea statelor membre, sectoarele citate în contextul industriilor culturale și creative, în special cultura, cercetarea, educația, turismul și ocuparea forței de muncă, intră în competența autorităților locale și regionale;

— subliniază faptul că succesul punerii în aplicare a inițiativelor emblematice din cadrul Strategiei Europa 2020 (Agenda digitală și alte inițiative) presupune o abordare inovatoare îndrăzneață, rolul industriilor creative în acest context fiind îndeosebi acela de a genera soluții multidisciplinare și multiculturale. În acest sens, Europa are nevoie la nivel local și regional de actori deschiși, cu rol de pionierat, care să realizeze inovații sociale și activitatea economică globală la a cărei promovare acestea contribuie.

Raportor : Ursula MÄNNLE (DE-PPE), membră a Parlamentului Bavariei Document de referință : Carte verde „Eliberarea potențialului industriilor culturale și creative” COM(2010) 183 final

I. INTRODUCERE

COMITETUL REGIUNILOR

1. constată că, în ansamblul Uniunii Europene, autoritățile locale și regionale au o mare responsabilitate în punerea în aplicare a politicilor din domeniul culturii;

2. reamintește că autoritățile locale și regionale au, de asemenea, un rol-cheie în promovarea și punerea în valoare a culturii, în primul rând prin conservarea patrimoniului cultural și promovarea inovației artistice (1);

3. subliniază că, prin apropierea de cetățeni, autoritățile locale și regionale se află, din punct de vedere strategic, în cea mai bună poziție pentru a se implica în favoarea diverselor culturi și activități culturale din cadrul UE și pentru a mobiliza eficient comunitățile locale și culturale în direcția promovării unui dialog intercultural mai bun (2);

4. constată că autoritățile locale și regionale pot mobiliza în mod eficient cetățenii în direcția participării la activitatea de creație (3) și de inovare;

5. reamintește că industriile culturale și creative contribuie într-o mare măsură la dezvoltarea locală, regională și urbană, deoarece fac mai atractive orașele și regiunile europene, favorizând dezvoltarea turismului durabil și creând posibilități noi de ocupare a forței de muncă. Aceste industrii capătă o importanță crucială pentru o economie de piață competitivă și inovatoare în Europa (4);

6. ia notă de faptul că studiul privind economia culturii în Europa, elaborat în 2006 de Societatea KEA European Affairs la cererea Comisiei Europene, arată că industria culturală este în sine foarte dinamică în ceea ce privește activitatea economică și de creare a locurilor de muncă în UE. În 2004, numărul persoanelor angajate în acest sector se ridica la 5,8 milioane, adică 3,1 % din totalul populației active a UE-25. În plus, în 2003, industria culturală a contribuit cu 2,6 % la PIB-ul UE, iar între 1999 și 2003 creșterea a fost sensibil mai accentuată decât în alte sectoare economice (5);

7. ia notă, de asemenea, de faptul că în Cartea verde, Comisia Europeană afirmă că revoluția digitală va permite o creștere mai accelerată în industriile culturale și creative. Acestea se confruntă cu un context aflat în evoluție rapidă, în care tehnologiile (globale) ale informației și comunicațiilor (TIC) digitale au un impact semnificativ asupra tuturor sectoarelor care fac parte din lanțul de creare a valorii economice;

8. constată că o exploatare a întregului potențial al TIC, luând în considerare așa cum se cuvine interesele utilizatorilor finali, ale furnizorilor de conținut și ale furnizorilor de TIC, și o revizuire a modurilor tradiționale de producție și distribuție, ar putea extinde publicul și piețele pe care au acces creatorii, precum și oferta culturală ce le este propusă cetățenilor;

9. se bucură să constate, în acest context, că Comisia elaborează trei cadre strategice mari, care vor influența considerabil condițiile generale aplicabile industriilor culturale și creative în mediul digital și care se sprijină pe procese de consultare prealabilă. Este vorba de: — Strategia digitală pentru Europa, care constituie una dintre cele șapte inițiative emblematice ale Strategiei Europa 2020; — inițiativa emblematică „O Uniune pentru inovare”, în cadrul căreia vor fi întreprinse acțiuni specifice în vederea creșterii rolului industriilor culturale și creative în calitatea lor de catalizatori ai inovării și ai schimbării structurale; — strategia Uniunii în materie de proprietate intelectuală, care va pune în mod firesc accentul pe utilizarea și gestionarea drepturilor, echilibrul între protecția și viabilitatea indispensabile creației și necesitatea de a dezvolta noi servicii și moduri de activitate.

II. RECOMANDĂRI POLITICE

COMITETUL REGIUNILOR

10. își exprimă satisfacția pentru lansarea de către Comisie, prin intermediul Cărții verzi „Eliberarea potențialului industriilor culturale și creative”, a unei dezbateri de anvergură europeană privitoare la condițiile necesare pentru a îmbunătăți mediul de creație și de inovare în Europa, cu scopul de a stimula potențialul industriilor culturale și creative, care contribuie la creșterea economică și crearea de locuri de muncă;

11. salută faptul că, în tot cuprinsul Cărții verzi, cultura este recunoscută ca un instrument de dezvoltare locală și regională;

12. se bucură să constate că rolul pe care îl joacă industriile culturale și creative în sprijinirea creativității și inovării primește o recunoaștere tot mai largă la nivel european;

13. consideră că politica de inovare poate stabili punți de legătură cu industriile culturale și creative, atât la nivel european și național, cât și pe plan local și regional;

14. își exprimă satisfacția pentru intenția Comisiei Europene de a ține seama de nevoile industriilor culturale și creative în inițiativele emblematice, acționând astfel în conformitate cu articolul 167 din Tratatul privind funcționarea Uniunii Europene;

15. reamintește că, în majoritatea statelor membre, sectoarele citate în contextul industriilor culturale și creative, în special cultura, cercetarea, educația, turismul și ocuparea forței de muncă, intră în competența autorităților locale și regionale;

16. subliniază că industriile culturale și creative sunt nu numai esențiale pentru dezvoltare, ocuparea forței de muncă și competitivitate, dar că pot, de asemenea, să contribuie la promovarea identității și diversității culturale pe scară locală și regională;

17. semnalează faptul că autoritățile locale au un rol important în ceea ce privește infrastructura (spații pentru repetiții, spectacole și producție), strategia și planificarea (strategii culturale, inițiative de dezvoltare sectorială), precum și punerea în rețea. Autoritățile locale sprijină, de asemenea, manifestările artistice și culturale și investesc considerabil în tinerele talentele creative;

18. reamintește importanța diversității și a multilingvismului, elemente europene specifice, care contribuie la stimularea creativității;

19. solicită să se acorde suficientă atenție grupurilor defavorizate în cadrul industriilor culturale și creative;

20. consideră că instituirea unui cadru care să încurajeze dezvoltarea industriilor creative în țările UE va aduce o valoare adăugată însemnată la scară europeană, putând chiar să contribuie la inițierea pregătirii de programe și inițiative la nivelul statelor, regiunilor și orașelor din UE, ceea ce va consolida cooperarea dintre principalii actori;

21. subliniază importanța consolidării rolului eșaloanelor locale și regionale în dezvoltarea industriilor culturale și creative în UE, recomandând, prin urmare, Comisiei să asocieze autoritățile locale la activitățile legate de Cartea verde, potrivit principiului subsidiarității;

22. confirmă necesitatea sporirii investițiilor europene consacrate noilor resurse inteligente, durabile și creative;

23. consideră că toate nivelurile de guvernare trebuie să sprijine în mod deosebit IMM-urile, deoarece acestea sunt în măsură să păstreze noile talente și să accelereze dezvoltarea industriilor culturale și creative în Europa;

24. reamintește că, în cadrul strategiilor lor de dezvoltare, autoritățile locale au reușit să integreze industriile culturale și creative în numeroase sectoare, ceea ce a contribuit la consolidarea economiilor locale; mai exact, la nivelul autorităților locale, sunt posibile următoarele: crearea de rețele și baze de date despre tineri artiști, promovarea formării tinerilor în domeniile artistice și culturale, favorizarea profesionalizării tinerilor artiști, promovarea experimentelor multimedia și multiculturale, oferirea de spații publice pentru lucrările tinerilor artiști, încurajarea dezvoltării preocupărilor artistice și culturale ale publicului tânăr, sprijinirea înființării de asociații ale tinerilor în domeniul artistic și cultural și a inovării în spiritul tradițiilor și înclinațiilor locale;

25. propune, în consecință, să se creeze condițiile necesare transferului de bune practici, consolidării cunoștințelor și instituirii unor rețele de difuzare a experiențelor legate de posibilitatea de a exploata potențialul acestor industrii; în plus, propune ca, dată fiind contribuția lor, industriile culturale și creative să intre sub incidența principiilor generale ale politicii de coeziune economică și socială a UE;

26. recomandă punerea în aplicare a unei forme constructive de cooperare între autoritățile locale și naționale sub forma unor acorduri axate pe rezultat, prin care fiecare nivel de guvernare să se angajeze să obțină rezultatele stabilite de comun acord, pentru a facilita dezvoltarea industriilor culturale și creative la nivel local;

27. constată că rădăcinile creativității se află la scară locală, deducând din aceasta că industriile culturale și creative necesită crearea de rețele, de grupări, de pepiniere de întreprinderi și de parteneriate între școlile de arte și meserii, universități și întreprinderi;

28. încurajează instituțiile de învățământ cu profil artistic și de design să lucreze în strânsă cooperare cu alte sectoare, în vederea creării unor noi alianțe și a altor mecanisme structurale și operaționale, care să ducă la crearea unor produse și servicii europene cu totul noi, deschizând calea spre succesul comercial la nivel mondial. Lipsa ideilor preconcepute la tineri reprezintă adesea un factor hotărâtor de succes;

29. constată că și activitățile culturale pot fi rentabilizate pentru a susține coeziunea socială, deoarece acestea dezvoltă înțelegerea interculturală și instaurează relații strânse și pozitive între oameni din medii profesionale și școlare diferite, ceea ce consolidează potențialul industriilor culturale și creative;

30. reamintește că diversitatea culturală a Europei reprezintă un considerabil avantaj economic și comparativ; propune să se utilizeze investițiile destinate activităților culturale pentru a susține diversitatea culturală a Europei, precum și dialogul intercultural, ceea ce va accelera integrarea culturală și socială;

31. reafirmă că, pentru a putea exploata cu succes potențialul acestor industrii, UE trebuie să-și concentreze eforturile întreprinse în sfera culturii în direcția importanței pe care o reprezintă pentru societate valorile imateriale ale culturii; insistă, prin urmare, asupra faptului că exploatarea resurselor creative ale societății și prosperitatea industriilor culturale depind de promovarea formării culturale și de cooperările culturale. Cultura există fără industriile culturale, dar acestea nu există fără cultură (6);

32. consideră că neajunsurile și/sau obstacolele care împiedică dezvoltarea industriilor culturale și creative ar trebui inventariate și abordate la nivelul politic adecvat;

33. recomandă Comisiei să evalueze pertinența fondurilor structurale, precum și a programelor actuale și viitoare din domeniile culturii, mediilor audiovizuale, tineretului și educației, ținând seama de sprijinul pe care acestea le pot acorda industriilor creative;

34. evidențiază în special faptul că Uniunea Europeană ar trebui să sprijine și să încurajeze mobilitatea la nivel european a tinerilor artiști, înființarea de rețele și circuite artistice internaționale, precum și schimburile și „sejururile creative” ale tinerilor artiști la nivel comunitar și în țările terțe;

35. solicită Comisiei să ia în considerare, în cadrul activităților legate de Cartea verde, necesitățile financiare și administrative ale autorităților locale și regionale;

36. atrage atenția asupra faptului că trebuie să se creeze definiții, coduri și indicatori comuni, pentru a se putea măsura efectele industriilor culturale și creative asupra pieței și asupra ocupării forței de muncă.

III. CONCLUZII

COMITETUL REGIUNILOR

37. reamintește că, în Europa, industriile culturale și creative pot juca un rol important în realizarea obiectivelor economice și sociale la nivel local și regional;

38. subliniază rolul esențial al industriilor culturale și creative care, fiind actori ai culturii, ajută comunitățile și economiile locale să obțină rezultate într-un larg evantai de domenii politice, de la dezvoltare economică, educație, învățare de-a lungul vieții, la securitatea comunității și justiție penală;

39. este de părere că sectorul turismului ar trebui inclus în definiția industriilor culturale și creative;

40. subliniază că, în economia din perioada de după criză, cultura poate juca un rol în realizarea obiectivelor de politică socială într-un mod creativ, prin susținerea inovațiilor în scopul obținerii de rezultate în sfera socială. Cultura și arta pot modifica comportamentele și pot crea legături sociale noi, care să stimuleze creativitatea persoanelor care au un talent în aceste domenii;

41. constată că, în consecință, contribuția culturii, și, în mod specific, a industriilor culturale și creative, capătă o importanță esențială odată cu punerea în aplicare a Strategiei Europa 2020 (7);

42. subliniază faptul că succesul punerii în aplicare a inițiativelor emblematice din cadrul Strategiei Europa 2020 (Agenda digitală și alte inițiative) presupune o abordare inovatoare îndrăzneață, rolul industriilor creative în acest context fiind îndeosebi acela de a genera soluții multidisciplinare și multiculturale. În acest sens, Europa are nevoie la nivel local și regional de actori deschiși, cu rol de pionierat, care să realizeze inovații sociale și activitatea economică globală la a cărei promovare acestea contribuie.

Bruxelles, 1 decembrie 2010 Președinta Comitetului Regiunilor Mercedes BRESSO

(1) CdR 172/2007 fin.

(2) CdR 44/2006 fin.

(3) CdR 11/2006 fin.

(4) Concluziile Consiliului privind contribuția culturii la dezvoltarea locală și regională, 10 mai 2010.

(5) „Study on the Economy of Culture in Europe” (Studiu privind economia culturii în Europa) elaborate în 2006 de Societatea KEA European Affairs, la solicitarea Comisiei Europene.

(6) CdR 172/2007 fin.

(7) CdR 172/2007 fin.